Nõukogu otsus,

25. veebruar 1991,

millega moodustatakse monetaar-, finants- ja maksebilansistatistika komitee

(91/115/EMÜ)

EUROOPA ÜHENDUSTE NÕUKOGU,

võttes arvesse Euroopa Majandusühenduse asutamislepingut,

võttes arvesse komisjoni esitatud otsuse projekti, [1]

võttes arvesse Euroopa Parlamendi arvamust, [2]

võttes arvesse majandus- ja sotsiaalkomitee arvamust [3]

ning arvestades et:

tulenevalt nõukogu 12. märtsi 1990. aasta otsusest 90/141/EMÜ majanduspoliitika ja majandusliku tulemuslikkuse järkjärgulise lähenemise saavutamise kohta majandus- ja rahaliidu esimesel etapil [4] vajatakse ühtlustatud näitajaid, eelkõige monetaar-, finants- ja maksebilansi alal;

nõukogu 12. märtsi 1990. aasta otsuse 90/142/EMÜ (millega muudetakse otsust 64/300/EMÜ Euroopa Majandusühenduse liikmesriikide keskpankade vahelise koostöö kohta) [5] eesmärk on eelkõige edendada rahapoliitika koordineerimist, mis peab tingimata põhinema ühistel järelevalvenäitajatel;

seetõttu on vaja välja töötada komisjoni mitmeaastase statistikaprogrammi ühe osana monetaar-, finants- ja maksebilansistatistika alane mitmeaastane töökava;

nõukogu moodustas otsusega 89/382/EMÜ, Euratom [6] Euroopa ühenduste statistikaprogrammi komitee, kuhu kuuluvad liikmesriikide statistikaasutuste esindajad, et statistikaprogrammide väljatöötamisel tagada tihe koostöö liikmesriikide ja komisjoni vahel;

liikmesriikides koostavad monetaar- ja pangandusstatistikat keskpangad ning finants- ja maksebilansistatistikat erinevad asutused, kaasa arvatud keskpangad;

praegu ei ole asutust, kes tagaks tiheda koostöö liikmesriikide ja komisjoni vahel monetaar-, finants- ja maksebilansistatistika alal ja kus oleksid esindatud peamised asjaomased siseriiklikud asutused;

niisuguse koostöö saavutamiseks ja eelkõige majandus- ja rahaliidu loomiseks tuleks moodustada nende asutuste esindajatest koosnev komitee, kelle ülesanne on abistada komisjoni monetaar-, finants- ja maksebilansistatistika alase mitmeaastase töökava koostamisel ja rakendamisel;

võttes arvesse erirolli, mis eespool nimetatud asutustel liikmesriikides on, tuleb komiteel lubada valida endale president;

monetaar-, finants- ja maksebilansistatistika ning teatavad muud majandusstatistika valdkonnad on omavahel tihedalt seotud;

liikmesriikide ja ühenduse asutuste suurenenud nõudlus parandatud statistiliste andmete järele nõuab monetaar-, finants- ja maksebilansistatistika kasutajate ja tootjate vahelise koostöö tõhustamist;

majandus- ja rahaliidu loomiseks tuleks uurida, kas komitee ülesanded vastavad tulevase Euroopa Keskpankade Süsteemi vajadustele,

ON VASTU VÕTNUD JÄRGMISE OTSUSE:

Artikkel 1

Käesolevaga moodustatakse monetaar-, finants- ja maksebilansistatistika komitee, edaspidi "komitee".

Artikkel 2

Komitee abistab komisjoni monetaar-, finants- ja maksebilansistatistika alase mitmeaastase töökava koostamisel ja rakendamisel. Komitee ülesanne on eelkõige esitada arvamusi monetaar-, finants- ja maksebilansistatistika arengu ja koordineerimise kohta, mida nõukogu, komisjon ja neid abistavad mitmesugused komiteed vajavad oma poliitika rakendamiseks.

Komiteelt võidakse paluda esitada arvamusi monetaar-, finants- ja maksebilansistatistika ja teatava muu, eelkõige rahvamajanduse arvepidamise aluseks oleva majandusstatistika vaheliste seoste kohta. Selle komitee tegevus viiakse kooskõlla statistikaprogrammi komitee tegevusega.

Artikkel 3

Komisjon konsulteerib komiteega omal algatusel või vajaduse korral nõukogu või teda abistavate komiteede taotlusel järgmistes küsimustes:

a) ühenduse monetaar-, finants- ja maksebilansistatistika alaste mitmeaastaste programmide väljatöötamine;

b) meetmed, mida komisjon kavatseb rakendada monetaar-, finants- ja maksebilansistatistikaalaste mitmeaastaste programmide eesmärkide saavutamiseks, ja nende meetmetega seotud vahendid ja ajakavad;

c) muud vastavate valdkondade statistikaprogrammide väljatöötamise ja rakendamisega, eelkõige kasutatavate meetoditega seotud küsimused.

Komitee võib omal algatusel esitada arvamusi kõikide küsimuste kohta, mis on seotud monetaar-, finants- ja maksebilansialaste statistikaprogrammide väljatöötamise või rakendamisega.

Artikkel 4

Komitee koosneb ühest kuni kolmest esindajast liikmesriigi kohta, kes on töötanud kõige tähtsamates monetaar-, finants- ja maksebilansistatistikaga tegelevatest asutustes, ning kolmest komisjoni esindajast.

Lisaks nendele võib komitee koosolekutest vaatlejana osa võtta üks ühenduse keskpankade juhatajate komitee liige ja üks valuutakomitee liige.

Muude organisatsioonide esindajad ja kõik isikud, kelle osalemine aruteludel on kasulik, võivad komitee otsusega komitee koosolekutel osaleda.

Artikkel 5

Komitee valib oma presidendi liikmesriikide lihthäälteenamusega. Sekretariaaditeenuste eest hoolitseb komisjon.

Artikkel 6

Komitee koostab oma töökorra.

Brüssel, 25. veebruar 1991

Nõukogu nimel

eesistuja

J.-C. Juncker

[1] EÜT C 212, 25.8.1990, lk 5.

[2] EÜT C 324, 24.12.1990.

[3] EÜT C 31, 6.2.1991, lk 22.

[4] EÜT L 78, 24.3.1990, lk 23.

[5] EÜT L 78, 24.3.1990, lk 25.

[6] EÜT L 181, 28.6.1989, lk 47.

--------------------------------------------------